open-index/open-wikipedia-markdown huggingface dataset:
טרנספוזיציה (מוזיקה)

במוזיקה, **טרנספוזיציה** (בעברית: **השׂאה**) היא הגבהה או הנמכה של שיר או יצירה מוזיקלית לרוב על מנת שיתאימו לכלי נגינה או למנעד מסוים. הטרנספוזיציה נקבעת בהשוואה לכלי הפסנתר או לכל כלי אחר במנעד זה. הטרנספוזיציה גוררת עמה שינוי במרכז הטונלי אך לא בסולמות עצמם, לדוגמה טרנספוזיציה מדו לרה של קטע בסולם מז'ורי תשנה את הסולם מדו מז'ור לרה מז'ור. בטרנספוזיציה משתמשים בעיקר לנוחות המבצע, ונעזרים בה בעיקר זמרים. במוזיקה הקלאסית לא נהוג לבצע טרנספוזיציות, אלא בז'אנר השיר האמנותי ובמקומות ביצירה בהם כתב המלחין בעצמו גרסה נוספת בסולם אחר.

כאשר משׂיאים קטע מוזיקלי לסולם אחר, נשמרים כל המרווחים המקוריים בין התווים ודרגות התווים המקוריות, ולכן משתנים סימני ההתק (דיאזים/במולים) במפתח; לדוגמה, לקטע שנכתב במקור ברה מז'ור (שני דיאזים במפתח) והושׂא לסולם לה מז'ור יתווסף דיאז שלישי במפתח, על התו סול.

דוגמה נודעת לטרנספוזיציה מתחום האופרה: באופרה "הספר מסביליה" מאת ג'ואקינו רוסיני, כתובה האריה "La Calunnia" אשר מושרת בפי הדמות **דון באזיליו** (באס) בסולם רה מז'ור. בסולם זה, התו הגבוה ביותר באריה הוא פה דיאז, אשר נחשב גבוה ביותר ומעבר למנעדם של זמרי באס. לפיכך, נהוגה לרוב גם גרסה מונמכת של האריה, בדו מז'ור, וכך התו הגבוה אליו צריך להגיע הזמר הוא התו מי.

## לתיווי כלים שונים
מוזיקה נכתבת לכלים שונים בשינוי סולם הבסיס (במקרה זה הטרנספוזיציה היא רק בכתיבה, ואין שינוי בצליל הנשמע). למשל קלרינט סי במול (הזזה בטון למעלה), סקסופון אלט במי במול (הזזה בטון וחצי למטה), וכו'.

## במוזיקה קלה
כלים אלקטרוניים (סינתיסייזר למשל) מכילים לעיתים מנוף המאפשר לבצע טרנספוזיציה בהסטה קלה שלו.

נגני גיטרה משתמשים למטרה זו בגשר (קאפו) המורכב באופן קפיצי על צוואר הגיטרה ויכול כך לבצע טרנספוזיציה של כמה חצאי טונים ללא שינוי באופן הנגינה.

## טרנספוזיציה של הכלים השונים

## ראו גם
* מודולציה

## קישורים חיצוניים

## הערות שוליים

קטגוריה:תאוריית המוזיקה
קטגוריה:טכניקות מוזיקליות
אילריה וורונקה

**אילאריה וורונקה** (ברומנית: **Ilarie Voronca**; 31 בדצמבר 1903 בראילה – 8 באפריל 1946 פריז), הוא שם העט של **אדוארד מרכוס** - **Eduard Marcus**, משורר אוונגרד יהודי-רומני, שכתב ברומנית וצרפתית.

## ביוגרפיה
ממוזער|שמאל|200px|תמונה של אילריה וורונקה מאת רובר דלונה, בסביבות שנת 1927
ההתחלה הספרותית של וורונקה קשורה לחוג "המעופף" Sburătorul בהנהגתו של אאוג'ן לובינסקו (Eugen Lovinescu) ולכתב העת שלו, "המעופף הספרותי" Sburătorul literar. הוא התחיל בשנת 1922 עם שירה סימבולית, מושפעת מג'ורג'ה בקוביה George Bacovia ומהליריקה המוזיקלית של קאמיל בלטאזאר Camil Baltazar. הוא פרסם שירים גם בכתבי העת Flacăra (הלהבה), Năzuinţa (השאיפה) ו-Contimporanul (בן זמנינו). השירים האלה ישמשו בספר הראשון שיצא בשנת 1923, Restrişti "מתעצבים מחדש". השירה מעבירה את העצבות ואת היאוש של האיש הנידון לקיום האפרורי בעיר שדה. בשירים אלה עדיין לא ניכרת ההתפתחות העתידית של המשורר לכיוון התפיסות האוונגרדיסטיות.

בשנת 1924 וורונקה מוציא לאור, יחד עם סטפן רול, את הפרסום האוונגרדי "75HP" (הופיע רק גיליון מס' 1). בו זמנית הוא ממשיך לפרסם בכתבי עת דומים, כמו Punct ו-Integral. בשנת 1927 מתפרסמת בפריז הפואמה שלו "קולומבה" Colomba עם שני דיוקנאות של Robert Delaunay, שמציינת כיוון חדש ביצירתו. הוא זונח את ה"קונסטרוקיביזם" ופונה אל הסוריאליזם. קצב פרסום שיריו וגובר וזה לא משתנה גם לאחר שהוא מתיישב בשנת 1933 בפריז (אך ממשיך לשמור על קשרים הדוקים עם החיים הספרותיים ברומניה). לאחר מכן יצירותיו מופיעות בשפה שאימץ לעצמו, בצרפתית. בעקבות התאזרחותו בצרפת הוא לוקח חלק בתנועת ההתנגדות ה"רזיסטנס", גם כסופר וגם כלוחם.

בנובמבר 1942 נכלל ברשימת הסופרים היהודים שנאסרו לפרסום ברומניה תחת משטר אנטונסקו.

בשנת 1946 מגיע לביקור ברומניה ומתקבל בהתלהבות רבה. הוא התאבד באותה שנה, בפריז, בעת שעמל על ספר בשם "מדריך לאושר המושלם". הובא לקבורה בבית הקברות פאנטן בפריז.

## מיצירותיו
* 1923 Restrişti "מתעצבים מחדש".
* 1928 Ulise "אוליסס". עם ציור של מארק שאגאל.
* 1929 Plante şi animale. Terase "צמחים וחיות. מרפסות". עם ציורים של קונסטנטין ברנקושי.
* 1929 Brăţara nopţilor "צמיד הלילות".
* 1930 Zodiac "הורוסקופ". M. H. Maxy הכין את העטיפה וציור נוסף.
* 1931 Invitaţie la bal "הזמנה לנשף". עם ציור של ויקטור בראונר.
* 1931 Incantaţii "לחשים".
* 1933 Patmos şi alte şase poeme "פטמוס ועוד 6 פואמות".
* 1938 L'Apprenti fantôme א
* 1940 Beauté de ce monde א
* 1942 Arbre א
* 1956 Poèmes choisis פורסם על ידי ידידיו הצרפתיים לציון 10 שנים למותו.
* 1964, 1965 מתפרסמים שירים של וורונקה שנאספו על ידי החוג הספרותי Pont de l'épée. הפרסום נעשה לאחר מותו.
* 1972 Poeme alese "שירים נבחרים" מתפרסם בבוקרשט זמן רב לאחר מותו, בהשגחתו ובטיפוחו של סשה פאנה.

## הנצחה
*ב"ימים הבינלאומיים של השירה": בעיר רודה מוענק כל שנה פרס על שם וורונקה.
*2003 - הדואר של רומניה הנפיק בול עם דיוקנו של המשורר לכבוד מלאת מאה שנה להולדתו

## קישורים חיצוניים

200px|ממוזער|שמאל|בול של הדואר הרומני משנת 2003 עם דיוקנו של אילריה וורונקה לכבוד מלאת מאה שנה להולדתו 
* Vă mai amintiţi de... Ilarie Voronca 

## הערות שוליים

קטגוריה:משוררים יהודים רומנים
קטגוריה:משוררים צרפתים
קטגוריה:יהודים צרפתים
קטגוריה:מתאבדים: משוררים
קטגוריה:סוריאליסטים רומנים
קטגוריה:בראילה: אישים
קטגוריה:רומנים שנולדו ב-1903
קטגוריה:רומנים שנפטרו ב-1946
The Nona Tapes

**The Nona Tapes** היא קלטת וידאו שהוציאה להקת הגראנג' אליס אין צ'יינס לשם קידום אלבומה השלישי, Alice in Chains מ-1995.

הקלטת יצאה ב-13 בנובמבר 1995 בחברת סוני מיוזיק והיא אורכת 25 דקות. בקלטת משחק ג'רי קאנטרל עיתונאית בשם נונה וייסבאום שיוצאת למסע חיפושים אחר "ילדי הגראנג' מסיאטל". הקלטת כוללת ראיונות עם חברי הלהקה וכן וידאו קליפים של השירים "Heaven Beside You" ,"Head Creeps" ,"Over Now" ו-"Grind".

בספטמבר 2006 יצא אלבום האוסף The Essential Alice in Chains שכלל את "Nona Tapes" לראשונה על גבי די.וי.די.

## קישורים חיצוניים

קטגוריה:אלבומי וידאו מ-1995
קטגוריה:סרטים אמריקאיים
קטגוריה:אליס אין צ'יינס
קטגוריה:סרטים מוקומנטריים
קטגוריה:אלבומי וידאו באנגלית
סשה פאנה

**סשה פאנה** (ברומנית: **Saşa Pană**; 8 באוגוסט 1902 – 22 באוגוסט 1981) הוא שם העט של הסופר האוונגרדי היהודי-רומני אלכסנדרו בינדר Alexandru Binder. היה רופא בהכשרתו.

## נתונים ביוגרפיים
סשה פנה נולד בבוקרשט, רומניה, כבנו של הרופא דוד בינדר, התחיל לימודים ביאשי וסיים בבוקרשט ובשנת 1927 קיבל הסמכה כרופא צבאי.

בשנת 1925 סשה פאנה החל את פרסום יצירתו עם כרך של שירים סימבוליים בשם "יישוב חשבון של בן תמותה". שלוש שנים מאוחר יותר, באמצעים שלו, השיק פאנה את כתב העת האוונגרדי "אונו" וגם ייסד הוצאה לאור בעלת אותו שם. בהוצאתו יופיעו ספריו וגם ספרי חבריו לדרך, חלוצי היצירה של התקופה, "אורמוז", טריסטן צארה, סטפן רול, אילריה וורונקה ואחרים. כמו חבריו האוונגרדיים, פאנה מפרסם קטעי פרוזה קצרים המצויים על הגבול שבין סיפור, דיווח, פואמה ללא חרוזים או מאמר עם אופי של מניפסט. אנדרה ברטון André Breton הגדיר את הסוריאליזם כ"אטומיזם נפשי טהור" והדבר המוגדר בנוסחה הזאת הופך למוחשי בספריו של פאנה. באזורי הספר שבין מודעות ובין חלום, המחבר, שממלא את תפקיד המזכיר של התת מודע, יוצר סטנוגרפיה של "הזיה מבורכת".

בנוסף ליצירתו, עסק פאנה גם בתרגום לרומנית של Paul Eluard, Jean Cassou, Loys Masson.

## מיצירותיו
* 1925 Răbojul unui muritor "יישוב חשבון של בן תמותה".
* 1930 Diagrame "דיאגרמות" עם דיוקן ואיורים של ויקטור בראונר.
* 1931 Echinox orbitor "מועד השתוות מסנוור" עטיפה ואיורים של M.H.Maxy.א
* 1932 Viaţa romanţată a lui Dumnezeu "החיים הדמיוניים של אלוהים" עם איורים של ז'אן דוד
* 1933 Cuvântul talisman "מילת הקמע" עם ציור של מרסל ינקו.
* 1934 Călătorie cu funicularul "נסיעה ברכבל" עם דיוקן של M. H. Maxy.א
* 1936 Sadismul adevărului "סדיזם של אמת" עם איורים של ויקטור בראונר, מרסל ינקו, פבלו פיקאסו,Alfred Jarry, Kapralik S. Perahim, Man Ray, şi Jacques Vaché א
* 1937 Iarba fiarelor "עשב החיות".
* 1938 Vladimir "ולדימיר".
* 1940 "ההרים, הלילה, אי השקט, שירים" עם ציורים של Man Ray.א
* 1942 Atentat la bunele moravuri "התנקשות במידות הטובות", קולז'ים.
* 1942 Frontispiciu la poema Lumina în relief "תמונת שער האור בתבליט".
* 1946 Plecări fără ancoră "יציאות ללא עוגן".
* 1966 Poeme şi poezii alese din cărţi şi din sertar"שירים ופואמות נבחרים מהמגירה ומהספרים", מבחר מהשנים 1925-1965.
* 1969 Antologia literaturii române de avangardă "אנטולוגיה של ספרות האוונגרד הרומנית"
* 1971 Prozopoeme "פרוזשירים".
* 1973 Născut în '02. Memorii, file de jurnal "יליד 02, זכרונות, דפי יומן".
* 1977 Culoarea timpului "צבע הזמן".

קטגוריה:סופרים רומנים הידועים בשם עט
קטגוריה:משוררים יהודים רומנים
קטגוריה:יהודים בשואה: רומניה
קטגוריה:סופרים יהודים רומנים
קטגוריה:סוריאליסטים רומנים
קטגוריה:רומנים שנולדו ב-1902
קטגוריה:נפטרים ב-1981
Live Facelift

left
**Live Facelift** היא קלטת וידאו של להקת הגראנג' אליס אין צ'יינס.

הקלטת יצאה ב-30 ביולי 1991 בחברת סוני מיוזיק והיא אורכת 45 דקות. הקלטת מתעדת 5 שירים מתוך הופעתה של הלהקה ב-"Moore Theater" בסיאטל, שהתקיימה לאחר חזרתה של הלהקה מסיבוב ההופעות המשותף שלה עם מגאדת'. חמשת השירים הם מתוך אלבום הבכורה של הלהקה, Facelift, ששוחרר מעט לפני ההופעה. בנוסף מכילה הקלטת את שלושת הוידאו קליפים הראשונים של הלהקה.
## רשימת השירים
* "Man in the Box"
* "Real Thing"
* "Love, Hate, Love"
* "Sea of Sorrow"
* "Bleed the Freak"
* "We Die Young" (וידאו קליפ)
* "Man in the Box" (וידאו קליפ)
* "Sea of Sorrow" (וידאו קליפ)
## קישורים חיצוניים

קטגוריה:אלבומי הופעה מ-1991
קטגוריה:אלבומי וידאו מ-1991
קטגוריה:אליס אין צ'יינס
קטגוריה:אלבומי הופעה באנגלית
קטגוריה:אלבומי וידאו באנגלית
בת-שבע כצנלסון

**בת-שבע כצנלסון** (ינואר 1897 – 30 באוגוסט 1988), פעילה ציונית וחברת הכנסת השנייה.

כצנלסון נולדה באוקראינה בשנת 1897. עלתה ארצה בשנת 1911 ולמדה בגימנסיה העברית בתל אביב.

לאחר מלחמת העולם הראשונה החלה את לימודיה באוניברסיטת ז'נבה. באירופה נישאה לד"ר ראובן כצנלסון, ובשנת 1920 שבה לארץ.

לצד עבודתה בהוראה בעיר העתיקה בירושלים, הייתה שותפה לפעילות ציבורית בייסוד ויצו העולמית, הנהגת ארגון נשים עבריות ופעילות התנדבותית בעליית הנוער. מטעם ויצו שימשה כיו"ר סניף ירושלים.

בשנים 1951–1955 כיהנה כחברת כנסת מטעם מפלגת הציונים הכלליים.

עסקה רבות בשליחות לארגונים בין-לאומיים והייתה למעלה מעשור נציגת מועצת ארגוני הנשים בישראל בתנועת האמהות הבין-לאומית.

## משפחתה
בת-שבע כצנלסון הייתה רעייתו של הד"ר ראובן כצנלסון, אמם של שר המשפטים שמואל תמיר ושל שולמית כצנלסון שהייתה מועמדת לזכייה בפרס נובל לשלום ומייסדת אולפן עקיבא. גיסיה: רחל כצנלסון (רעיית נשיא המדינה זלמן שזר), אברהם קצנלסון (מחותמי מגילת העצמאות) ויוסף כצנלסון (ממנהיגי היישוב היהודי והתנועה הרוויזיוניסטית).

## קישורים חיצוניים
* 

## הערות שוליים

קטגוריה:חברי הכנסת מטעם הציונים הכלליים
בת-שבע
קטגוריה:יהודים הקבורים בבית הקברות סנהדריה
קטגוריה:חברות הכנסת השנייה
קטגוריה:חברי הכנסת השנייה
קטגוריה:נשות העלייה השנייה
קטגוריה:אנשי העלייה השנייה
קטגוריה:בוגרות אוניברסיטת ז'נבה
קטגוריה:בוגרי אוניברסיטת ז'נבה
קטגוריה:ישראליות שנולדו ב-1897
קטגוריה:ישראלים שנולדו ב-1897
קטגוריה:ישראליות שנפטרו ב-1988
קטגוריה:ישראלים שנפטרו ב-1988
ג'ון באקלנד

**ג'ונתן מארק (ג'וני) באקלנד** (אנגלית: **Jonathan Mark "Jonny" Buckland**; נולד ב-11 בספטמבר 1977 בשם ג'ונתן מארק באקלנד), הוא הגיטריסט הראשי של להקת הרוק הבריטית קולדפליי.
## קריירה
באקלנד נולד בלונדון, אנגליה וחי שם עד שבגיל 4 משפחתו עברה לצפון ויילס. אחיו הגדול, שהיה מעריץ הלהקה My Bloody Valentine, עודד את באקלנד להיכנס למוזיקה. בגיל 11 באקלנד קיבל השראה מלהקת הסטון רוזס והתחיל לנגן בגיטרה.

באקלנד למד מתמטיקה ואסטרונומיה  באוניברסיטת לונדון, שם פגש את חבריו לעתיד ללהקת קולדפליי.

בראיונות באקלנד מציין כהשפעות מוזיקליות בין היתר את אריק קלפטון, ג'ורג' האריסון וג'ימי הנדריקס.

כיום הוא חי בלונדון עם חברתו, קלואי.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:קולדפליי
קטגוריה:גיטריסטים בריטים
קטגוריה:מוזיקאי רוק
קטגוריה:מוזיקאי רוק אלטרנטיבי
קטגוריה:בריטים שנולדו ב-1977
מסע הצוללת בעקבות נמו

ממוזער|200px|שמאל|הכניסה למתקן
**מסע הצוללת בעקבות נמו** (באנגלית: **Finding Nemo Submarine Voyage**) הוא מתקן בפארק השעשועים דיסנילנד שבקליפורניה שנפתח לקהל ב-11 ביוני 2007. מתקן זה מחליף את מתקן מסע הצוללת שהיה במקום ונסגר בשנת 1998. המתקן מבוסס על הסרט "מוצאים את נמו", ומופעל בצורה שונה מהמתקן הקודם שהיה במקום - לא פועלים בו דגים מכניים ומכשירי הקרנה מקרינים את ההתרחשויות לפני כל אחד ואחד מצווהרי הצוללת.

## סצנות המתקן
* יער
* הריסות של אטלנטיס
* שונית אלמוגים
* הזרם המזרח-אוסטרלי
* שלדי ספינות
* שדה מכרות
* תהום
* להקת מדוזות
* הר געש מתפרץ
* שונית אלמוגים (סיום)
* מפגש עם לוויתן כחול
* בתולת-ים
* נמל

## ראו גם
* מוצאים את נמו (זיכיון)

## קישורים חיצוניים

* 
* מסע הצוללת באתר Yesterland

קטגוריה:דיסני: פארקי שעשועים
קטגוריה:דיסנילנד
קטגוריה:מוצאים את נמו
מועדון 33

left
**מועדון 33** (באנגלית: **Club 33**) הוא מועדון חברים אקסקלוסיבי, אשר שלא ידוע רבות אודותיו, הממוקם בכיכר ניו אורלינס בפארק השעשועים דיסנילנד שבקליפורניה.
המועדון הוא מתקן "סודי" של הפארק, ואינו מופיע במפות הפארק ובתאוריו הרשמיים. הכניסה למועדון נמצאת ליד מסעדת הלאגונה הכחולה ב"רחוב רויאל 33". על הכניסה למועדון כתוב המספר "33" אולם לא מצוין מה יש בתוכו. המועדון מציע לחבריו מסעדה יוקרתית שבה נמכרים בירה ומשקאות אלכוהוליים. זה המקום היחיד בפארק השעשועים המוכר משקאות אלכוהוליים.

חברי המועדון יכולים להיכנס לפארק 365 ימים בשנה - היינו גם בימים שהפארק סגור לצורך אירועים מיוחדים.

עלות החברות במועדון היא בין $2,000 ל-$10,000 לשנה (לא כולל את מחיר הארוחה), כתלות ברמת החברות.

## תיאור המבנה

המועדון כולל לובי מפואר, ממנו ניתן לעלות למסעדה במעלית זכוכית עתיקה. באולם האוכל נמצא אוסף הרהיטים העתיקים של ליליאן דיסני, וכן רהיטים שונים שנעשה בהם שימוש בסרטי דיסני ובהם - תא הטלפון שנעשה בו שימוש בסרט "המיליונר השמח ביותר", וכן שולחן עץ אגוז מצופה שנעשה בו שימוש בסרט "מרי פופינס".

וולט דיסני תכנן שהמועדון יופעל על ידי אודיו אנימטרוניקס שישמעו את מה שהמבקרים במקום אומרים להם באמצעות רמקולים המותקנים במנורות ואז מפעילים שישמעו את השיחות יפעילו את הרובוטים בהתאם - המערכת לא הותקנה במלואה, אף שב"חדר הגביעים" (Trophy Room) ישנו קונדור שהיו רובוט אודיו אנימטרוניקס.

בדיסנילנד שבטוקיו ממוקם המועדון במרכז הרחוב המרכזי החוצה את הרחוב הראשי של ארצות הברית.

## קישורים חיצוניים

* 
* אתר מעריצים

קטגוריה:דיסני: פארקי שעשועים
קטגוריה:דיסנילנד
קטגוריה:דיסנילנד טוקיו
גאי ברימן

**גיא ברימן** (באנגלית: **Guy Berryman**; נולד ב-12 באפריל 1978) הוא הבסיסט של להקת הרוק הבריטית קולדפליי.

ברימן נולד בקירקלדי לאם ממוצא יהודי, בסקוטלנד, ועבר בגיל 12 לקנט שבאנגליה. הוא מנגן על גיטרת בס מאז גיל 13, והוא גדל על מוזיקת פאנק (Funk) וגרוב. אביו היה מהנדס במנהרת התעלה, ובעקבות כך, בחר ברימן במקצוע ההנדסה כשלמד באוניברסיטת לונדון. לאחר מכן הוא עבר למקצוע האדריכלות, ממנו נשר לאחר כשנה על מנת להתמקד בניגון בלהקת קולדפליי, כשבמקביל עבד תקופה כברמן.

בשנת 2004 הוא התחתן עם ג'ואנה בריסטון בסיטי של וסטמינסטר. ב-17 בספטמבר 2006, נולדה בתם ניקו. במרץ 2007 התגרשו בני הזוג. מ-2014 מאורס ברימן לדוגמנית ההולנדית קשיה גריטס, ולזוג בן.

ברימן מושפע בין היתר מג'יימס בראון, הביטלס ופינק פלויד.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מוזיקאים בריטים
קטגוריה:קולדפליי
קטגוריה:מוזיקאי רוק
קטגוריה:מוזיקאי רוק אלטרנטיבי
קטגוריה:אנגלים שנולדו ב-1978
אסתר סלמוביץ

**אסתר סלמוביץ**' (נולדה ב-8 באפריל 1948) היא פוליטיקאית ועורכת דין ישראלית. כיהנה כחברת הכנסת בכנסת ה-13 מטעם צומת. במהלך הקדנציה פרשה מהמפלגה עם עוד שניים מחבריה, והשלושה הקימו את סיעת "יעוד", שממנה התפלגה ל"סיעת עתיד".

## ביוגרפיה
סלמוביץ' נולדה כ**אסתר פרקש** ב-1948 בעיר קאריי (ביידיש: קרולי) במחוז סאטו מארה בצפון-מערב רומניה – בימינו חבל טרנסילבניה במשפחה של ניצולי שואה. אמה הייתה ניצולת אושוויץ ששוחררה מהמחנה ברגן בלזן ושהתה אחרי שחרור שנתיים לשם שיקום בשוודיה. בשובה לטרנסילבניה מצא מעט קרובי משפחה בחיים והכירה את בעלה, פרקש, שאיבד את הל משפחתו בשואה, כולל את אשתו הראשונה ואת שני ילדיו. בני המשפחה עלו לישראל בשנת 1950. בהתחלה התגוררו במעברת כפר אתא, עברו אחר כך לעכו ולבסוף למושב בן-עמי שם עסקו בחקלאות.

עבדה כעוזרת לתחום מקרקעין במשרד עורכי דין ובמקביל החלה בפעילות ציבורית מקומית בעיר מגוריה, נהריה. מטעם מפלגת צומת נבחרה ליו"ר הסניף המקומי והתמודדה מטעמו למועצת העיר.

תקופה קצרה לפני מערכת הבחירות לכנסת ה-13 שימשה כמזכ"ל המפלגה. במערכת הבחירות מוקמה על ידי רפאל איתן, במקום השביעי ברשימת המפלגה ונבחרה לכנסת. סלמוביץ כיהנה כחברת הכנסת בין השנים 1992–1996 ופעלה בוועדת החינוך והתרבות ובוועדה לענייני ביקורת המדינה. כמו כן נמנתה על מייסדות הוועדה לקידום מעמד האישה וכיהנה בה כיו"ר ועדת המשנה לפניות הציבור ובנוסף כיהנה כסגנית יושב ראש הכנסת.

לאחר שנה וחצי בכנסת התפלגה לסיעת יעוד עם גונן שגב ואלכס גולדפרב. בתחילת 1995 הצטרפה המפלגה לקואליציה, אך סלמוביץ שסירבה להיות בקואליציה עם מרצ. בנובמבר 1995 התפלגה לסיעת עתיד יחד עם גולדפרב. לקראת הבחירות לכנסת ה-14 הצטרפה למפלגת הליכוד בלחצו של בנימין נתניהו, שחתם בהמשך עם רפאל איתן על הסכם על ריצה משותפת של הליכוד עם צומת. סלמוביץ כשלה בהתמודדות בבחירות הפנימיות לקביעת הרשימה לכנסת, ולא נבחרה לכנסת ה-14.

לאחר יציאתה מהפוליטיקה סיימה סלמוביץ תואר ראשון במנהל עסקים ובמשפטים. בשנת 2007 הוסמכה כעורכת דין וכמגשרת והחלה לעסוק במקצוע.
### חייה הפרטיים
מתגוררת בכפר ורדים. היא נשואה לגיורא סלמוביץ' ויש להם שני ילדים וחמישה נכדים.

## קישורים חיצוניים

* 
* 

## הערות שוליים

קטגוריה:ישראליות ילידות רומניה
קטגוריה:ישראלים ילידי רומניה
קטגוריה:יהודים מטרנסילבניה
קטגוריה:חברי הכנסת מטעם צומת
קטגוריה:חברי הכנסת מטעם סיעת יעוד
קטגוריה:עורכות דין ישראליות
קטגוריה:עורכי דין ישראלים
קטגוריה:חברות הכנסת השלוש עשרה
קטגוריה:חברי הכנסת השלוש עשרה
קטגוריה:פעילות הליכוד
קטגוריה:סגני יושב ראש הכנסת בכנסת השלוש עשרה
קטגוריה:ישראליות שנולדו ב-1948
קטגוריה:ישראלים שנולדו ב-1948
ביל מולדין

**ויליאם הנרי "ביל" מולדין** (באנגלית: **William Henry "Bill" Mauldin**; 29 באוקטובר 1921 – 22 בינואר 2003) היה קריקטוריסט אמריקאי, שתיאר את הווי חיילי ארצות הברית בחזית אירופה במלחמת העולם השנייה.

## ביוגרפיה
מולדין נולד במדינת ניו מקסיקו, בן למשפחת אנשי צבא. סבו היה איש משמר הרוכבים שנלחם באינדיאנים. אביו שירת כתותחן במלחמת העולם הראשונה. בצעירותו שאף מולדין להיות קריקטוריסט ולמד באקדמיה לאמנות יפה בשיקגו.

בשנת 1940 התגייס לצבא ארצות הברית כאיש חיל הרגלים. הוא החל לפרסם קריקטורות בביטאון האוגדה שלו ולאחר מכן בעיתון חיילי ארצות הברית כוכבים ופסים. ציוריו הפכו למוכרים על ידי חיילי ארצות הברית שנלחמו בחזיתות אירופה במלחמת העולם השנייה והתפרסמו גם בעיתונות הארצית. בשנת 1943 השתתף מולדין בנחיתות לסיציליה ואיטליה ואף זכה לעיטור "לב הארגמן" על פציעתו בקרב.

בציוריו ביטא מולדין את רוחו של החייל הפשוט (שכונה ה-GI) ולעג לקציני צבא הקבע שניסו להנהיג משטר של צחצוח ומשמעת לבוש בקרב המוני הלוחמים מגויסי החובה בעת המלחמה. מולדין יצר שתי דמויות של חיילים פשוטים "ווילי וג'ו" באמצעותם הביע את רעיונותיו. לאחר שמולדין לגלג בציוריו על הוראתו של הגנרל ג'ורג' פטון כי החיילים יהיו מגולחים ויענדו עניבות בכל עת, אפילו בקרב, זימן אותו הגנרל למשרדו ואיים להשליכו לכלא עקב ערעור המשמעת בצבא. המצביא העליון בחזית אירופה הגנרל דווייט אייזנהאואר (לימים נשיא ארצות הברית) הורה לפטון להניח את מולדין לנפשו מאחר שציוריו מעניקים ללוחמים מפלט ממצוקותיהם. ואכן, ציוריו של מולדין הפכו אותו לגיבור בעיני הלוחמים הפשוטים שחשו כי ציוריו עוזרים להם להתמודד עם מוראות המלחמה.

עם סיום המלחמה בשנת 1945 זכה מולדין בפרס פוליצר על הקריקטורות שפרסם בעת המלחמה. מולדין שהיה אז בן 23 היה הצעיר מבין זוכי הפרס. מאותה עת היה מולדין לאחד מהקריקטוריסטים הידועים ביותר בארצות הברית. בשנת 1951 הופיע ספר ציוריו מהמלחמה "צבאו של מולדין".

לאחר המלחמה הפך מולדין לקריקטוריסט פוליטי, בציוריו שהופיעו ברשת עיתונים ברחבי ארצות הברית, הוא תקף את הגזענות, את הקו קלוקס קלאן ואת המקארתיזם. בפרובינציות השמרניות לא נתקבלו הקריקטורות הללו באהדה והיה קושי בהפצתם באזורים אלה של העיתונים בהן הן הופיעו. מולדין נטש את ציור הקריקטורות לזמן מה והתרכז בכתיבת מאמרים וספרים ביניהם ספר על מלחמת קוריאה. בשנת 1956 התמודד מולדין בבחירות לקונגרס האמריקאי מטעם המפלגה הדמוקרטית באחד ממחוזות ניו יורק אך לא זכה בהתמודדות.

מולדין חזר לצייר קריקטורות בשנת 1958 ובשנת 1959 זכה בשנית בפרס פוליצר.

מולדין חזר פעמיים לצייר את "ווילי וג'ו", כשצייר קריקטורות לזכרו של הגנרל ג'ורג' מרשל כשנפטר בשנת 1959, ולזכרו של הגנרל עומר בראדלי כשנפטר בשנת 1981, אותם העריך מולדין כ"גנרלים של החיילים".

בשנת 1963 לאחר רצח קנדי צייר מולדין קריקטורה בה מזיל פסלו של הנשיא אברהם לינקולן דמעה, כשראשו חפון בכפות ידיו, על מותו של ג'ון קנדי. קריקטורה זו הפכה להיות אחת הקריקטורות הידועות ביותר בהיסטוריה האמריקאית.

ביל מולדין נפטר בשנת 2003.

בימיו פרסם מולדין שנים עשר ספרים וקובצי קריקטורות.

## קישורים חיצוניים

* 
* 

קטגוריה:אמריקאים ילידי ניו מקסיקו
קטגוריה:קריקטוריסטים אמריקאים
קטגוריה:קצינים וחוגרים בצבא ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי לב הארגמן
קטגוריה:אישים הקבורים בבית הקברות הלאומי ארלינגטון
קטגוריה:זוכי פרס פוליצר: קריקטורה
קטגוריה:אמריקאים שנולדו ב-1921
קטגוריה:אמריקאים שנפטרו ב-2003
ויל צ'מפיון

**ויל צ'מפיון** (באנגלית: **Will Champion**; נולד ב-31 ביולי 1978) הוא המתופף של להקת הרוק הבריטית קולדפליי.
## חייו
צ'מפיון נולד בסאות'המפטון, המפשייר, אנגליה. שני הוריו היו מורים.

הושפע בין היתר מטום וייטס וממוזיקת פולק אירית, וכשגדל הוא למד לנגן על גיטרה, פסנתר וגיטרת בס. למד אנתרופולוגיה באוניברסיטת לונדון, שם הכיר את שאר חברי הלהקה העתידיים של קולדפליי. הוא למד לנגן על תופים בשביל להצטרף לחבריו ולהקים את הלהקה.

ב-2003 הוא התחתן עם מריאן דרק.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:קולדפליי
קטגוריה:מוזיקאים בריטים
קטגוריה:מוזיקאי רוק
קטגוריה:מוזיקאי רוק אלטרנטיבי
קטגוריה:בריטים שנולדו ב-1978
אנונה (תשלום)

**אַנּוֹנָה** היא זרם קבוע של תשלומים כספיים, המשולמים מדי פרק זמן קבוע (שנה, חודש או פרק זמן אחר) למשך תקופה מוגדרת. השם אנונה נגזר מן המילה הלטינית annus, שנה.

קיימים סוגי אנונות שונים, המוגדרים על פי מספר מאפיינים:
* **[[תדירות]] התשלום**: תשלום חודשי, תשלום שנתי, תשלום רבע-שנתי וכדומה. התדירות הנפוצה ביותר היא תדירות חודשית. בתאוריה קיימת גם אנונה רציפה, כלומר, אנונה המשולמת באופן רציף. אנונה, הקרובה להיות אנונה רציפה, היא אנונה המשולמת מדי יום.
* **מועדי תשלום האנונה**: בתחילת כל חודש (או שנה וכו') בסוף כל תקופה או במועד מוגדר אחר בכל תקופה.
* **מועד תחילת התשלום**: אנונה המשולמת החל בחודש (או שנה וכו') הקרוב - אנונה מיידית - או אנונה המשולמת לאחר תקופת דחייה מסוימת - אנונה דחויה. תקופת הדחייה יכולה להיות מוגדרת במספר שנים או שהיא יכולה להיות מוגדרת על ידי אירוע מסוים (למשל: אנונה המשולמת לשאירים במקרה מוות של מבוטח).
* **משך תשלום האנונה**: אנונה המשולמת לתקופה מוגדרת במספר שנים (לתקופה מובטחת), אנונה המשולמת לתקופת החיים של אדם, או מספר אנשים (אנונת חיים). אנונת חיים יכולה להיות לתקופה מוגבלת (כלומר האנונה נפסקת במות האדם או בתום התקופה, המוקדם שבהם) או להיות לכל החיים עם תקופה מובטחת לאחר המוות (כלומר, במקרה מוות מוקדם, נמשך תשלום האנונה עד תום התקופה המובטחת), או, לכל החיים ולתקופה מוגדרת לאחר מכן. אנונה המשולמת למספר אנשים יכולה להימשך עד מות האחרון שבהם (last survivor) או להיפסק במות הראשון מבני הקבוצה (joint life) או להיות מותנית בתנאים מורכבים יותר.
* **תנאים לתשלום האנונה**: תשלום האנונה יכול להיות מותנה בתנאים. אחד התנאים האפשריים הוזכר לעיל, במקרה של אנונת חיים, והוא הימצאותו של האדם בחיים. יכולים להיות גם תנאים אחרים כגון: במקרה קצבת נכות - האנונה משולמת כל עוד מקבל הקצבה נכה (לפי הגדרה שנקבעה); בסוגי פנסיות מסוימים - כל עוד מקבל הפנסיה נמצא בארץ מסוימת (או בארצות מוגדרות).
* **[[פנסיה]]**, שהיא אנונה המשולמת לעובדים ולשאיריהם בגין עבודתם או אנונה המשולמת על ידי קופת גמל לקצבה, או אנונה שאינה מוגדרת כפנסיה, הנרכשת מחברת ביטוח (או ניתנת בהסדר אחר) שלא במסגרת פנסיונית. אנונה נבדלת מקצבה בכך שהאנונה מוגבלת בסכום החיסכון בעוד שקצבה (מקרן הפנסיה או פוליסת ביטוח) תשולם לחוסך לכל חייו.
* **הצמדת האנונה**: סכום האנונה התקופתי יכול להיות סכום נומינלי קבוע המוגדר במונחי מטבע מסוים או סכום שאינו מוגדר כך ואשר משתנה בהתאם לכללי הצמדה שנקבעו. למשל: סכום האנונה התקופתי יכול להיות צמוד לשינויים החלים במדד המחירים לצרכן, לשינויים החלים בדרגת השכר לפיה חושבה האנונה (פנסיה), לשינויים כלליים בשכר, למדד רווחיות של קרן פנסיה, להחלטות אד-הוק של גוף מוסמך, ועוד. 
* **מועדי הצמדה**: ניתן לקבוע את מועדי שינוי האנונה על פי תנאי ההצמדה בצורות שונות. למשל: באופן שוטף אחת לחודש (או בכל מועד תקופתי לתשלום), אחת ל-6 חודשים, בכל מועד בו שינוי המדד אליו מוצמדת האנונה מגיע לאחוז מסוים, בכל מועד בו משתלמת תוספת יוקר לשכירים על פי הסכם קיבוצי.

## לקריאה נוספת
* אהרן יורן, **מיסוי קיצבה, מלוג ואנונה**, **[[משפטים (כתב עת)|משפטים]]** י (תש"מ)

## קישורים חיצוניים

*נדב טסלר, האם אנונה היא דרך טובה להגדלת קצבת הזקנה, פנסיוני.קום
* 
* 

קטגוריה:גמלאות
קטגוריה:מימון
קטגוריה:ביטוח פנסיוני
דרגות האס אס

בטבלה זו מרוכזות **ה[[דרגה צבאית|דרגות הצבאיות]] ששימשו את ארגון ה[[אס אס]]** ואת הזרוע הצבאית שלו, הוואפן אס אס, כפי שהיו בשימוש בין אפריל 1942 ועד לתום המלחמה במאי 1945. כמו כן, מפורטים בטבלה זו סמלי הדרגות, והשוואתן לדרגות מקבילות בוורמאכט (הכוחות החמושים של גרמניה הנאצית) וכן בצבאות מודרניים (כגון צה"ל).

## טבלת הדרגות

## קישורים חיצוניים

## הערות שוליים

*
קטגוריה:אס אס
אס אס
פאנק מטאל (Funk metal)

**פֿאנק מטאל** הוא תת-סגנון של פאנק רוק (Funk rock) ומטאל אלטרנטיבי המשלב בין מוזיקת המטאל והפאנק (Funk). השורשים של הפאנק מטאל נמצאים בסוף שנות השמונים, עם דגש על להקות כמו פיית' נו מור ורד הוט צ'ילי פפרז.

## שורשים וסגנון
באופן מסורתי נחשבות פיית' נו מור ורד הוט צ'ילי פפרז לחלוצות בתחום. שיר הפ'אנק מטאל הראשון שהפך ללהיט במצעדים היה Epic מתוך אלבומם השלישי של פיית' נו מור The Real Thing.
הפאנק מטאל משלב בין מקצבי בס המאפיינים מוזיקת פ'אנק מסורתית, לבין ריפים של גיטרות מעולם ההבי מטאל ולעיתים גם סמפולים ואלמנטים נוספים מעולם ההיפ הופ. מבנה השיר משתנה מאוד, לעיתים השיר בנוי בסגנון שיר היפ הופ ולעיתים יש נטייה לכיוון המטאל.

## השנים הגדולות
לקראת אמצע וסוף שנות התשעים היה הפ'אנק מטאל בשיאו. להקות רבות, בעיקר ממדינת קליפורניה, פרצו אל תוך המיינסטרים. בשילוב עם העלייה המטאורית של הנו-מטאל והחשיפה התקשורתית שקיבלו שני הסגנונות (הדומים אך שונים) בערוצי המוזיקה, היה זה תור הזהב של הז'אנר.
הסגנון עבר שינוי עם השנים, ואף על פי שעדיין היה ניתן לחוש בהשפעות של פיית' נו מור, הצ'ילי פפרז, מיסטר באנגל ופישבון, התקרב הסגנון אל המיינסטרים. ההיפ הופ קיבל יותר מקום מאשר הפ'אנק ופתאום לא היה ניתן להבדיל עוד בין פאנק מטאל, נו-מטאל וראפ-קור.

## דעיכה והתפתחות סצנות עצמאיות
בתחילת שנות האלפיים החלה דעיכה בפופולריות של הפ'אנק מטאל. הנו-מטאל וסגנונות טריים יותר כגון, אימו-קור ומטאל-קור תפסו את מקום הפ'אנק מטאל.
ברחבי ארצות הברית ובמיוחד בדרום קליפורניה ממשיכות לפעול סצנות אזוריות קטנות של פאנק מטאל.
מרבית הלהקות הגדולות של שנות התשעים, כגון: Incubus, Zebrahead, Deftones ו-Sevendust ממשיכות ליצור מוזיקה אם כי הקשר בינן לבין הסגנון המקורי הולך ופוחת.

## בלבול עם נו-מטאל
קיים בלבול רב בין הסגנונות, ורבים טועים ונוטים לאחד בין שני הסגנונות. בעוד שבפ'אנק מטאל מופיעים ריפים של מטאל לצד קצב ברור של פ'אנק, הנו-מטאל משלב יותר בין היפ הופ, אינדסטריאל ומטאל. שני הסגנונות פרצו יחד אל המיינסטרים ובגלל שילובי ההיפ הופ בשניהם נשמעו ונראו זהים בעיני בני הנוער שנחשפו אליהם דרך ערוצי המוזיקה. אולם במבט חוזר קשה למצוא דמיון רב בין להקות כמו סליפנוט וסיסטם אוף אה דאון לבין להקות פאנק דוגמת אינקיובס ודפטונס.

## להקות
### חלוצות
* פישבון Fishbone
* פיית' נו מור Faith No More
* מיסטר באנגל Mr. Bungle
* פריימוס Primus
* רד הוט צ'ילי פפרז Red Hot Chili Peppers
* ג'יינז אדיקשן Jane's Addiction

### "תור הזהב"
* אינקיובס Incubus
* סנוט Snot - התפרקה לאחר שסולן הלהקה נהרג בתאונת דרכים.
* איי מאת'ר ארת' I Mother Earth
* מיינדלס סלף אינדלג'נס Mindless Self Indulgence
* אורגי Orgy
* דפטונס Deftones
* הד פי Hed)pe)
* פי.או.די P.O.D
* זיברהד Zebrahead
* רייג' אגיינסט דה משין Rage Against The Machine

## ראו גם
* נו-מטאל
* היפ הופ
* פאנק (Funk)
* מטאל
* סקייטבורדינג
* מחוז אורנג' (קליפורניה)

## קישורים חיצוניים
*באתר All Music
*מיוזיק מאטץ'

קטגוריה:סגנונות מוזיקליים
קטגוריה:סגנונות מטאל
קטגוריה:סקייטבורדינג
קטגוריה:סגנונות רוק
יהדות אקוודור

**יהדות אקוודור** היא קהילה יהודית קטנה בדרום אמריקה בשטחה של אקוודור של היום.

## היסטוריה
היהודים הראשונים הגיעו לאקוודור כבר במאות ה-16 וה-17. רובם ככולם היו אנוסים. ישנן השערות לגבי מוצאו של אנטוניו חוסה דה סוקרה, ממנהיגי המאבק לעצמאות בדרום אמריקה, וגיבורה של אקוודור, אשר כיהן הן כנשיא פרו (לתקופה קצרה) והן כנשיא בוליביה. יש הטוענים כי הוא צאצא למשפחת צוקר היהודית ומחברים את מוצאו עם האנוסים שהגיעו לאקוודור.

שני אירועים מרכזיים במאה ה-20 הביאו להגירה יהודית גדולה יחסית, אל אקוודור: חוק הקווטה האמריקאי של שנת 1924, שקבע שם מכסות הגירה וחייב את היהודים למצוא יעדי הגירה אחרים ועליית הנאצים לשלטון בגרמניה ובריחת יהודים ממנה החל מ-1933.

ממשלת אקוודור נקטה מדיניות הססנית והפכפכה באשר להגירת היהודים אליה: ב-1935 למשל, היא העניקה ליהודים זיכיון להתיישבות על שטח של כ- 20,000 קמ"ר, ומאידך, ב-1938 היא הוציאה צו אשר חייב כל תושב יהודי שאינו עובד בחקלאות או שאינו בעל אמצעים לפיתוח התעשייה לעזוב את הארץ. כעבור שנה בלבד, סמוך לפרוץ מלחמת העולם השנייה הסכימה אקוודור לקבל אליה אונייה של פליטים יהודים מאירופה.

בשנת 1940 כבר היו באקוודור כ-3,000 יהודים, רובם המכריע פליטים מגרמניה.

מייסדו של העיתון הראשון והחשוב במדינה, "אל טלגפו", וכן של שירות דואר האוויר, היה היהודי אבל קסטילוי אלבומוז.

יהודי אקוודור עסקו בעיתונות, רפואה, תעשייה ומסחר. הם הקימו בין השאר מפעלים פרמצבטיים, טקסטיל ומפעלי רהיטים חשובים.

## הקהילה היהודית כיום
הקהילה היהודית באקוודור מרוכזת כיום בשלוש ערים מרכזיות: גואיאקיל, אמבאטו וקיטו והיא מונה כ-930 איש. במהלך השנים שלאחר מלחמת העולם השנייה הייתה אמנם הגירה קטנה של יהודים ממדינות שונות בדרום אמריקה, לאקוודור, אך מרבית היהודים עלו בהדרגה למדינת ישראל.

ישראל ואקוודור מקיימות קשרים דיפלומטיים מלאים.

## מחקר בריאותי על הגמדים צאצאי האנוסים מאקוודור
בפברואר 2011 פרסמה קבוצת חוקרים, מאמר, המתאר את תוצאותיהן של 24 שנות תצפית ומחקר, על 99 חולי תסמונת לרון תושבי דרום אקוודור. תסמונת לרון היא מחלה נדירה ביותר, בה חולים כיום כ-250 איש בלבד בכל העולם, מרביתם בישראל ובמדינות ערב. עם זאת, כמעט מחצית מהחולים בה מרוכזים בין צאצאי האנוסים באקוודור.

על פי המאמר, הנבדקים היו כולם ככל הנראה, לפי שמות משפחתם, צאצאי יהודי או יהודים אנוסים מספרד. הם ובני משפחתם הבריאים התגלו ב-1987 וזוהו כאירופאים, בניגוד לכל שאר תושבי האזור האינדיאנים.

מסתבר, שבמשך כל שנות המחקר, דור שלם, איש מ-99 הנבדקים לא חלה בסוכרת. בהשוואה, אצל בני משפחתם, שחיו באותו אזור ואפילו באותו בית, אך לא היו חולים בתסמונת לרון, התגלתה סוכרת באחוזים דומים מאוד לאחוזי חולי הסוכרת המקובלים אצל שאר האוכלוסייה באזור - 5%. בנוסף, אישה אחת בלבד מכל הנבדקים חלתה במהלך 24 השנים הללו בסרטן. בהשוואה, אצל 17% מבני המשפחה הבריאים התגלו מקרי סרטן, שוב, דומה לאוכלוסייה הכללית באזור.

## קישורים חיצוניים

## לקריאה נוספת

* גבריאל אלכסנדר, **פעילות ציונית בקהילה יהודית נידחת: שליחי קק"ל באקוודור**, עת-מול 274 (נובמבר 2021), עמ' 33–36.

## הערות שוליים

קטגוריה:אקוודור: דמוגרפיה
אקוודור
אקוודור
יהדות קרוליינה הצפונית

**הקהילה ה[[יהודי]]ת ב[[קרוליינה הצפונית]]** היא אחת הקהילות היהודיות הוותיקות בארצות הברית.

היהודים הראשונים שהגיעו לצפון קרוליינה היו ספרדים מברבדוס שהיגרו אליה בסוף המאה ה-18.  חלק מהיהודים שירתו ב"צבא וושינגטון" במלחמת העצמאות האמריקאית ובמלחמת האזרחים.

למרות שגם בצפון קרוליינה, כמו בדרום קרוליינה זכו היהודים לסובלנות דתית, הם הורשו להיבחר למשרות ציבוריות אך ורק בשנת 1858.

יהודים רבים הגיעו למדינה זאת מגרמניה, בעיקרם רוכלים שהתפתחו עם השנים והקימו בה עסקים גדולים וכן הגיעו מהגרים ממזרח אירופה.

כיום מתגוררים בצפון קרוליינה כ-10,000 יהודים המרוכזים בעיקר בערים שארלוט, גרינסבורו וצפ'ל היל.

צפון קרוליינה
קטגוריה:קרוליינה הצפונית
יהדות קרוליינה הדרומית

**יהדות קרוליינה הדרומית** היא אחת הקהילות היהודיות הוותיקות והחשובות בארצות הברית.

היהודים שהתיישבו בקרוליינה הדרומית בסוף המאה ה-17 נהנו מסובלנות דתית טובה יחסית עוד מתחילת התיישבותם במושבה זו. דרום קרוליינה היא גם המקום הראשון בחצי הכדור המערבי שבו הורשו היהודים לכהן בתפקיד במשרה ציבורית.  היה זה פרנסיס סלוודור אשר כיהן בשתי כהונות בקונגרס המושבה עד לשנת 1776.

הקהילה היהודית המאורגנת הראשונה בדרום קרוליינה הייתה קהילת צ'ארלסטון בשנת 1749. בשנת 1801 הקימה הקהילה בית יתומים יהודי. בשנת 1820 הייתה קהילה זו לקהילה הגדולה ביותר בין קהילות ארצות הברית, בעת שמנתה כ-700 משפחות יהודיות.

יהדות דרום קרוליינה אף הייתה הקהילה הראשונה שהנהיגה רפורמה דתית בשטחה.

כיום יש בדרום קרוליינה כ-7,000 יהודים המרוכזים בעיקר בערים צ'ארלסטון, קולומביה וגרינוויל.

דרום קרוליינה
קטגוריה:קרוליינה הדרומית
האספה הלאומית (צרפת)

**האספה הלאומית** (בצרפתית: **Assemblée nationale**) היא הבית התחתון של הפרלמנט הצרפתי (הבית העליון הוא הסנאט).

באספה הלאומית חברים 577 נציגים הנבחרים בבחירות אזוריות. הנציגים נבחרים בכל אזור בשיטת בחירות של שני סיבובים. בראש האספה הלאומית עומד יו"ר האספה, בדרך כלל נציג המפלגה הגדולה ביותר, ולצדו סגנים הבאים מקשת המפלגות המיוצגות בבית. אורך קדנציה של האספה הלאומית הוא חמש שנים, אך לנשיא הרפובליקה הסמכות להורות על פיזור האספה ועריכת בחירות חדשות, ובלבד שלא עשה כן במהלך השנה הקודמת.

האספה הלאומית מתכנסת ב"ארמון בורבון" ברובע השביעי שבלב פריז, על גדת הסן. חיילי משמר הרפובליקה מאבטחים את המבנה.

מסורת שהחלה באספה הלאומית הראשונה בזמן המהפכה הצרפתית קובעת כי מפלגות השמאל הפוליטי יושבות לשמאלו של יו"ר האספה (מנקודת מבטו), בעוד מפלגות הימין יושבות לימינו. סדרי ישיבה אלה קיימים עד היום, כך שסידור המושבים באספה מייצג סמלית את מערך הקשת הפוליטית. בהשראת האספה הלאומית הצרפתית, אומצו המונחים "שמאל" ו"ימין" ברחבי העולם כמונחים המייצגים את המצע האידאולוגי של מפלגות ופוליטיקאים.

ב-9 ביוני 2024, הודיע מקרון על פיזור האספה הלאומית ועריכת בחירות בזק ב-30 ביוני 2024, בעקבות הפסדה של מפלגתו רנסאנס בבחירות לפרלמנט האירופי למפלגתה של מארין לה פן.


קובץ:Paris Assemblee Nationale DSC00074.jpg|ארמון בורבון בפריז, מושב האספה הלאומית
קובץ:Palais Bourbon Nuit.jpg|ארמון בורבון בערב


## ראו גם

* האספה הלאומית בעת המהפכה הצרפתית
* הפרלמנט הצרפתי
* פוליטיקה של צרפת
* בתי מחוקקים לפי מדינה

## קישורים חיצוניים

## הערות שוליים

קטגוריה:קצרמר פריז
קטגוריה:הפרלמנט הצרפתי
קטגוריה:בתים תחתונים
קטגוריה:הרובע השביעי של פריז
קטגוריה:צרפת: ממשל
צלחת פטרי

שמאל|ממוזער|250px|צלחת פטרי
**צַלַּחַת-פֶּטְרִי** היא כלי מעבדתי שקוף ודק לגידול חיידקים, פטריות ותרביות רקמה לצורך אבחון רפואי ומחקר מיקרוביולוגי. צלחות הפטרי הראשונות היו מזכוכית, וכיום משתמשים בצלחות פלסטיק. ניתן להשתמש מחדש בצלחות פטרי מזכוכית לאחר סטריליזציה, בעוד שצלחות מפלסטיק הן חד-פעמיות.

עבור חלק מהשימושים בצלחת הפטרי מונח מצע, למשל אגר המכיל חומרי מזון לצורך גידול המיקרואורגניזמים ועבור חלק, דוגמת תרבית תאים, אין צורך בכך.

הצלחת נקראת על שמו של יוליוס ריכרד פטרי, בקטריולוג גרמני, שהמציא את הכלי בזמן שעבד עבור רוברט קוך. 

## הערות שוליים

קטגוריה:ביולוגיה: שיטות ומכשור
קטגוריה:גרמניה: המצאות
פטרי
קוף ירוק

ממוזער|4 מיני קופים ירוקים
**קוף ירוק** או **[[גונון]] קטן** (שם מדעי:  *Chlorocebus sabaeus*) הוא סוג של קוף בגודל בינוני ממשפחת הקופים בעלי הזנב, הקרובים לקופי הגונון. הסוג כולל שישה מינים, אם כי יש המסווגים את כל מיני הגנון הירוק כתת-מינים של מין אחד. 

הקוף הירוק ידוע במאפיין יוצא דופן, אשכיו של הזכרים בצבע כחול בולט, המהווה ניגוד מובהק לצבע איבר המין האדום והלבן סביבם. צבע זה, המהווה חלק מההופעה החברתית והמינית של המין, נקרא לעיתים "הצגת אדום, לבן וכחול" בקרב חוקרי קוף הירוק. הצבע הכחול נובע מהמבנה הביולוגי של העור באזור האשכים, ומשמש ככל הנראה כסימן חברתי ומיני בקרב הקבוצה.

קופים אלו מצויים באפריקה שמדרום לסהרה, מסנגל ואתיופיה ועד דרום אפריקה וחלקם הופצו גם לקריביים, בהם הם מינים פולשים.

## מינים
*קוף סבוס (*Chlorocebus sabaeus*)
*קוף סוואנה ירוק (*Chlorocebus aethiops*)
**Chlorocebus djamdjamensis*
**Chlorocebus tantalus*
*קוף ורווט (*Chlorocebus pygerythrus*)
*קוף מלברוק (*Chlorocebus cynosuros*)

## קישורים חיצוניים

* 

## הערות שוליים

קטגוריה:בעלי חיים שתוארו ב-1870
קטגוריה:טקסונים שתוארו בידי ג'ון אדוארד גריי
קטגוריה:גנונים
יהדות לואיזיאנה

**הקהילה היהודית בלואיזיאנה** היא אחת הקהילות היהודיות בדרום ארצות הברית.

היהודים הראשונים הגיעו ללואיזיאנה בשנת 1719.  היהודים שהגיעו בתקופה זאת היו מעטים מאוד בגלל האיסור על עיסוק דתי יהודי במקום במהלך המאה ה-18.

ב-1802 התיישב בניו אורלינס איש העסקים והנדבן הנודע יהודה טורו, ממייסדי שכונת משכנות שאננים בירושלים.

לאחר שהצטרפה לואיזיאנה לארצות הברית החל לגדול מספר היהודים בה. בשנת 1828 אף הוקם בה בית הכנסת הראשון, בעיר ניו אורלינס.

לפני סופת ההוריקן קתרינה חיו בלואיזיאנה כ-10,000 יהודים, ומרביתם התרכזו בעיר ניו אורלינס. עם זאת, בעקבות פינוי תושבי העיר לפני ההוריקן והליך השיקום האיטי, רבים מאוד מהתושבים לא חזרו, ואוכלוסיית היהודים אחרי קתרינה מונה 6,100 יהודים (נכון לדצמבר 2006).

לואיזיאנה
קטגוריה:לואיזיאנה
איירבוס A310

**איירבוס A310** הוא פיתוחו של מטוס האיירבוס A300, שהיה המטוס הראשון מתוצרת איירבוס. נועד לשמש בעיקר בנתיבי הטיסה לטווחים הבינוניים באירופה. 

בגלל היותו מיושן, רוב חברות התעופה מוציאות אותו משירות, כדי להחליפו באיירבוס A330 וכדומה. עדיין יש חברות תעופה שמשתמשות בו כגון פדקס אקספרס.

## מבנה
בעל גוף קצר אך רחב יותר מה-A300 וכנפיים חדשות לגמרי עם אברוני קצה כנף. קיבולת הנוסעים קטנה יותר, אך הטווח שלו גדול יותר (9,500 קילומטר), מה שאפשר לו לבצע טיסות טרנס אטלנטיות בחברות תעופה שונות.

טייסים אשר מטיסים את האיירבוס A300 יכולים להטיס את ה-A310 לאחר הכשרה קצרה בת יום אחד.

## היסטוריה ודגמים עיקריים
ההודעה הרשמית על כוונתה של איירבוס לייצר את המטוס הייתה בשנת 1978. טיסתו הראשונה הייתה ב-3 באפריל 1982.
המטוס הראשון נכנס לשירות בשנת 1984 על ידי חברת סוויסאייר.

***A310-200**- הדגם העיקרי. טס לטווחים של עד כ-8000 ק"מ ונושא כ-180 נוסעים. מונע על ידי מנועי טורבו מניפה מתוצרת פראט אנד וויטני או ג'נרל אלקטריק. משייט עד לגובה של 37,000 רגל במהירות של כ-900 קמ"ש.

***A310-300**- נמסר לראשונה בשנת 1985 והוא הדגם הארוך ביותר של ה-A310. נושא כמות גדולה יותר של נוסעים לטווח ארוך יותר.

***A310-200F**- דגם מטען של ה-A310.

## תאונות
נכון לספטמבר 2015 היו 12 תאונות אובדן גוף בהן היו מעורבים מטוסי A310 עם סך של 825 הרוגים; ו-9 חטיפות עם סך של חמישה הרוגים.

* ב-23 במרץ 1994 התרסק אירבוס A310-300 בטיסת אארופלוט 593 להונג קונג ממוסקבה. כל 75 הנוסעים ואנשי הצוות נהרגו. הסיבה - ילד בן 15 אשר ישב בכיסא הקברניט וכתוצאה מכך גרם לשרשרת אירועים הרת אסון.

*ב-31 במרץ 1995: טיסת טארום 371, מטוס A310-324 הנושא 49 נוסעים ו-11 אנשי צוות, התרסק במרחק של כ-3 קילומטר מנמל התעופה הבינלאומי אוטופני, בבוקרשט רומניה. ההתרסקות התרחשה כיוון שתוך כדי המראה המצערת במנוע הימני, הוחזרה אוטומטית לאחור, ללא בלימתה הידנית בידי הטייסים, כיוון שהקברניט באותה עת לקה בליבו ותשומת הלב של הקצין הראשון הייתה נתונה לו. נוצר חוסר איזון בין המנועים, המטוס סטה ממסלולו, צלל ב-80 מעלות, במהירות של כ-600 קמ"ש לקרקע והתפוצץ בקרקע בכדור אש. כל 60 האנשים שהיו על הסיפון נהרגו.

* ב-30 ביוני 2009 התרסק אירבוס A310 של חברת ימנייה בטיסה מצנעא, בירת תימן, למורוני, בירת קומורו. על סיפון המטוס היו 153 נוסעים ואנשי צוות. באותו יום נמצאו מספר גופות וחלקי מטוס באזור המשוער של ההתרסקות, בין החלקים גם תא הטייס נמצא. בהתרסקות זו נמצאה ניצולה אחת בת 14 מצרפת ב-1 ביולי. באותו היום נמצאה גם הקופסה השחורה של טיסה IY626.

## קישורים חיצוניים

*אירבוס A310 באתר אירבוס

קטגוריה:ערכים שבהם תבנית בריטניקה אינה מתאימה
קטגוריה:מטוסי נוסעים
A310
כעך

**כַּעַךְ**, **בֵּיְגְל** או **בֵּיְגָּלֶה** (באנגלית: **Bagel**) הוא לחם בצורת טבעת העשוי מקמח חיטה.

לכעך צורת טורוס והוא מבושל בסירופ על מנת שיקבל ציפוי קשה וכהה. מלבד הגרסה הבסיסית שלו, קיימות גם גרסאות עם תוספת בצל, שום, שומשום, פרג מלח או ביצה, וכעך שבסיסו מקמח שיפון, חיטה מלאה או מחמצת.ממוזער|245x245 פיקסלים|מאפיית בייגל ביפן

## היסטוריה
הכעך מוזכר לא מעט בתרבות המזרח אירופאית וקיימת מחלוקת רב שפתית על ההיסטוריה שלו.

על פי הבלשן ליאו רוסטוב האזכור הראשון למילה בייגל הוא בעיר קרקוב במאה ה-16 כאשר הוא ניתן במתנה לנשים לאחר הלידה.

בניגוד לרוסטוב, יש הטוענים שבייגל הומצא בגרמניה כנגזרת מהמילה בויגל (Beugel) שפירושה טבעת או צמיד.

במהלך סוף המאה ה-19 ותחילת המאה ה-20 היגרו יהודים רבים אל צפון אמריקה והביאו את הכעך יחד איתם, וכך הפך לנדבך חשוב במטבח האמריקאי והקנדי.

בשנת 1960 המציא דן תומפסון את המכונה הראשונה להכנת בייגל.

## גרסאות
ללחם זה גרסאות שונות:

* **בייגל בסגנון ניו יורק** - בייגל שמותסס בקור למשך מספר ימים ולאחר מכן מבושל במים מלוחים ונאפה בתנור רגיל.
* **בייגל בסגנון מונטריאול** - בייגל עם שומשום, פרג, מאלט וסוכר, המבושל במים עם דבש ונאפה בתנור עצים.
* **בייגל בסגנון סנט לואיס** - בייגל החתוך לפרוסות אנכיות במקום הפרוסה האופקית המסורתית.
* **בייגל אסיאגו** - בייגל שנאפה בתוספת גבינת אסיאגו.
* **[[בייגל טוסט]]** - בייגל גדול הממולא בגבינות וירקות ונקלה במצנם.

## ראו גם
* בייגלה
* דונאט
* בייגל ירושלמי
* קובריג
* סושקי

## קישורים חיצוניים

* 
* 
* איתמר קרמר, איך הפך הבייגל לאייקון יהודי בארצות הברית, בלוג באתר אנו – מוזיאון העם היהודי, אוקטובר 2019
* 

## הערות שוליים

קטגוריה:מוצרי בצק שמרים
קטגוריה:סוגי לחם
קטגוריה:המטבח היהודי
קטגוריה:המטבח הפולני
קורס טיס

[ממוזער| מדריכת טיסה ב[קנדה ותלמידה ליד מטוס ססנה 172]]
**קורס טיס** הוא קורס לימוד להטסת מטוס. מטרת הקורס היא רכישה וחידוד של מיומנויות אוויריות בסיסיות.

קורס טיס יכול להתבצע במסגרת סילבוס מובנה עם מדריך טיס  בבית ספר לטיסה או כשיעורים פרטיים עם מדריך טיסה כל עוד מתקיימים כל הדרישות לתעודת הטייס.

בדרך כלל קורס טיס מורכב משילוב של שני חלקים:
* שיעורי טיסה במטוס או במאמן טיסה.
* שיעורי בית הספר לטיסה הניתנים בעיקר כהרצאה או שיעור בכיתה על ידי מדריך טיסה שבו נלמדת אווירונאוטיקה כהכנה לבחינות הסמכה בכתב ובעל-פה.

בתי ספר לטיסה בדרך כלל משכירים מטוסים לסטודנטים ולטייסים מורשים בתעריף שעתי. בדרך כלל, התעריף לשעה נקבע על ידי מד ההובס  או טיימר הטאצ'  של המטוס, לכן התלמיד מחויב רק כאשר מנוע המטוס פועל.

בית הספר הוותיק ביותר לאימוני טיסה הוא בית הספר המרכזי לטיסה  (CFS) של חיל האוויר המלכותי (RAF) שהוקם במאי 1912 ב-Upavon , בריטניה. בית הספר לטיסה אזרחית הוותיק ביותר שעדיין פעיל בעולם נמצא בגרמניה בווסרקופה .

## רישיונות
[ממוזער| [סימולטור רמה D המשמש להמרת סוג הרישיון]]

טייסים חייבים תחילה להוציא רישיון טייס פרטי  (PPL). לאחר מכן הם יכולים להתקדם לרישיון טייס מסחרי  (CPL), ולבסוף לרישיון טייס לתחבורת תעופה  (ATPL).

לחלק מהמדינות יש רישיון טייס נפרד למטוסים קלים  (LAPL), אך הוא אינו בין-לאומי.

נדרשים רישיונות נפרדים לקטגוריות מטוסים שונות, כמו מסוקים ומטוסים.
דירוג סוג  הוא התהליך שמבצע טייס כדי לעדכן את הרישיון שלו ולאפשר לו להטיס סוג אחר של מטוס. דירוג כיתה  הוא רישיון המכסה מספר מטוסים.

דירוג מכשירים  מאפשר לטייס לטוס תחת כללי טיסת מכשירים (IFR). דירוג לילה  מאפשר לטייס לטוס בלילה.

## בישראל
בצבא הגנה לישראל מתקיים קורס טיס מיוחד.

## קישורים חיצוניים

## הערות שוליים

קטגוריה:תעופה
קטגוריה:רישוי
קטגוריה:ניהול תחבורה
בית תפילה

[ממוזער|שמאל|140px|[היכל קורל של בוקרשט, בית תפילה יהודי]]
[ממוזער|200 פיקסלים|ה[פרתנון באתונה, בית תפילה מתקופת יוון העתיקה]]
**בית תפילה** הוא מבנה המיועד לתפילות ולטקסים דתיים שונים. 

לדתות בדרך כלל יש בית תפילה המיוחד להן. היהודים מתפללים בבתי כנסת (בעבר גם בבית המקדש), הנוצרים מתפללים בכנסייה, המוסלמים במסגד, וכך למרבית שאר הדתות בתי-תפילה משלהן. ישנם טקסים שנערכים במקומות ייחודיים בטבע, כגון טקסים הינדואיסטים על נהר הגנגס שבהודו.

בעבר, עובדי האלילים נהגו לשים פסל של אלוהיהם בבית התפילה, כגון המקדשים ביוון העתיקה. בחפירות שנערכו התגלו פסלים ודמויות בבתי הכנסת השונים המעידים על עבודה זרה שנעשתה במקום. דוגמה לכך היא הצבת הפסל במרכז הבמה בכיוון התפילה.

בית התפילה הוא מקום שהשתנה באופן ניכר במהלך ההיסטוריה, והותאם לזמן ולתרבות. דוגמה להתפתחות היא נושא כיוון התפילה. ליהדות בתחילה לא היה כל כיוון מיוחד, אך עם הזמן השתרש הנוהג להתפלל לכיוון ירושלים ובית המקדש. בתחילה התפללו גם המוסלמים לכיוון ירושלים, אך לאחר בידול האסלאם מהיהדות שונה הכיוון ופנה למכה.

ביהדות ישנה הלכה האוסרת על יהודי להיכנס לבתי עבודה זרה, כך גם לכנסייה, אך לעומת זאת מותר להיכנס למסגד. זאת משום שהמוסלמים מאמינים באל אחד כמו היהודים, ואילו אמונת הנוצרים נחשבת לרוב הפוסקים כעבודה זרה.

## ראו גם
* מקדש

## הערות שוליים

קטגוריה:מבני דת
יותר טוב כלום מכמעט

**"יותר טוב כלום מכמעט"** הוא האלבום השני של הזמר עברי לידר, שיצא לחנויות ביולי 1999. האלבום הגיע למעמד זהב זמן קצר לאחר צאתו לחנויות, ומאוחר יותר למעמד פלטינה, עם מכירות של מעל 40,000 עותקים.

לידר כתב והלחין את כל שירי האלבום. את האלבום הפיק ביחד עם יועד נבו, שהיה שותף לעיבודים, ניגן בגיטרות ובקלידים, וטיפל בהקלטות ובמיקסים. באלבום השתתפו גם גלעד שמואלי בתופים וגולן זוסקוביץ בגיטרה בס בחלק מהשירים.

המופע "יותר טוב כלום מכמעט" הועלה 150 פעמים וזיכה אותו, בין השאר, בפרס "מופע השנה" בטקס פרסי תעשיית המוזיקה הישראלית "תמוז" 2000.

## רשימת רצועות

## משתתפים באלבום
*עברי לידר - שירה, פסנתר וקלידים, כותב מילים, מלחין, מעבד
*יועד נבו - גיטרות, קלידים נוספים, עיבודים, טכנאי הקלטה, טכנאי מיקס, בס בשירים 10,8,6,3,2
*גולן זוסקוביץ - גיטרה בס בשירים 1, 4, 5, 7, 9, 11, 12
*גלעד שמואלי - תופים וקולות

## קישורים חיצוניים

קטגוריה:אלבומי עברי לידר
קטגוריה:אלבומי פלטינה בישראל
קטגוריה:אלבומים בעברית
עופרה הרנוי

**עופרה הרנוי** (**Ofra Harnoy**; נולדה ב-31 בינואר 1965) היא צ'לנית קנדית ילידת ישראל.

## חייה
הרנוי נולדה בחדרה ועברה עם משפחתה לטורונטו בשנת 1971. באותה שנה גם החלה ללמוד נגינה בצ'לו אצל אביה, יעקב הרנוי. עם מוריה נמנו ולדימיר אולוף, ויליאם פלית', פייר פורנייה, ז'קלין די פרה ומסטיסלב רוסטרופוביץ'.

הופעת הבכורה המקצועית של הרנוי כסולנית עם תזמורת הייתה בגיל עשר. הופעותיה כסולנית תזמורת והרסיטלים הראשונים שלה בקרנגי הול שבניו יורק בשנת 1982 קצרו שבחים הן מצד המבקרים והן מקהל המאזינים.

הרנוי ביצעה והקליטה בהופעת בכורה עולמית את הקונצ'רטו לצ'לו של אופנבך בשנת 1983 ואת הקונצ'רטו לצ'לו של ארתור בליס בהופעת בכורה בצפון אמריקה. כמו כן הקליטה בפעם הראשונה כמה קונצ'רטי של ויוואלדי.

הרנוי ידועה בדימוי הזוהר שלה ובהופעה המזכירה דוגמנית אופנה, תכונות שהובלטו לא פעם כדי לקדם את המוזיקה שלה. במובן זה היא נחשבת לחלוצת הסגנון הזוהר, שהופיע בשנות ה-90 אצל נגני מוזיקה קלאסית דוגמת הכנרת ונסה-מיי ורביעיית המיתרים בונד.

## פרסים
*זוכת כמה תחרויות קנדיות חשובות.
*פרס אגודת אמנים קונצרטנטיים בניו יורק לשנת 1982.
*פרס המוזיקאית הצעירה לשנת 1983 ממגזין מוזיקה אמריקאי.
*פרס ג'ונו לשנים 1987 ו-1988 על האלבום הקלאסי הטוב ביותר.
*פרס ג'ונו לשנים 1990, 1992, 1993 לאמנית השנה בנגינה בכלי.
*"גראן פרי די דיסק" לשנת 1988.
*פרסים אחדים של "מצטיינת השנה" ו"נבחרת הביקורת" על הקלטותיה מהמגזינים "גרמופון", "היי פידליטי" ו"תשואות".

## קישורים חיצוניים
* 

* ראיון עם עופרה הרנוי
* 

## הערות שוליים

קטגוריה:מוזיקאיות יהודיות
קטגוריה:מוזיקאים יהודים קנדים
קטגוריה:חברי מסדר קנדה
קטגוריה:צ'לניות קנדיות
קטגוריה:צ'לניות יהודיות
קטגוריה:נגנים יהודים קנדים
קטגוריה:ישראליות שהיגרו לקנדה
קטגוריה:ישראלים שהיגרו לקנדה
קטגוריה:קנדיות שנולדו ב-1965
מישה מאיסקי

**מיכאל (מישה) מאיסקי** או ברוסית - **מיכאיל לאופולדוביץ' מאיסקי**, בלטבית: **Miša Maiskis** (נולד ב-10 בינואר 1948 בריגה, לטביה) הוא צ'לן ישראלי ממוצא יהודי-רוסי, החי בבלגיה, זוכה תחרות צ'ייקובסקי הבינלאומית במוסקבה בשנת 1966.
250px|ממוזער|שמאל|250px|בקונצרט בפרייבורג בשנת 2016

## קורות חיים
### ראשית חייו
מישה מאיסקי נולד בריגה, לטביה, ב-1948, למשפחה של מוזיקאים. בילדותו היה חבר לבית הספר בריגה עם רקדן הבלט מיכאיל ברישניקוב. מגיל 8 התחיל ללמוד צ'לו ואחרי לימודים בבית ספר למוזיקה נרשם לקונסרבטוריון של ריגה. אחיו ולרי ניגן בעוגב ואחותו לינה ניגנה בפסנתר. החל משנת 1962 עבר ללמוד בקונסרבטוריון של לנינגרד והחל מ-1963 בקונסרבטוריון של מוסקבה אצל מסטיסלב רוסטרופוביץ' .
מגיל הנעורים בנה מאיסקי קריירה במסעות קונצרטים ברחבי ברית המועצות. בשנת 1965 זכה בפרס ראשון בתחרות על-סובייטית לנגינה וב-1966 בתחרות הבינלאומית צ'ייקובסקי במוסקבה.
אחרי עלייתה לישראל של אחותו, לינה יעקובסון בשנת 1969, לא הורשה מאיסקי לצאת מחוץ לברית המועצות בגלל חשש השלטונות שיעזוב את המדינה. לאחר מכן התחיל לסבול מהצקות ונלקחה ממנו מלגת הלימודים. בשנת 1970 אחרי שנתפס קונה טייפ ללא רשות מחנות המיוחדת שנועדה רק לנומנקלטורה נתפר לו תיק פלילי והושלך לכלא למשך 4 חדשים, ואחר כך ריצה 14 חדשים עבודות כפייה במחנה עבודות בעיר דזרז'ינסק באזור גורקי.
אחרי שחרורו על מנת להימנע מגיוסו לצבא הסובייטי התאשפז לחודשיים בבית חולים פסיכיאטרי במוסקבה. שם למד יוגה ומדיטציה. אחרי שנתיים של השבתה מנגינה חזר בהצלחה לאמנותו האהובה. ב-8 בנובמבר 1972 הצליח לעזוב את ברית המועצות ולעלות לישראל בעזרת התערבותו של ראש עיריית ירושלים, טדי קולק ואיש עסקים יהודי אמריקאי ששילם את הכופר (20,000 דולר) שנדרש כפיצוי על הלימודים על ידי השלטונות הסובייטיים.

### העלייה לישראל וקריירה אמנותית הבינלאומית
אחרי הגיעו לישראל התגורר תקופה בעיר חולון. בקריירת ההופעות וההקלטות שלו, עבד בשיתוף פעולה מתמשך עם אמנים כמו הפסנתרנים מרתה ארחריץ' וראדו לופו, הכנרים ודים רפין וגדעון קרמר והמנצחים ליאונרד ברנשטיין, זובין מהטה ולדימיר אשכנזי, דניאל בארנבוים וג'וזפה סינופולי.
זכה שלוש פעמים בפרסים של אקדמיית דיסקים בטוקיו וכן ב"גראן פרי" לדיסקים בפריז. מאיסקי הקליט לראשונה את כלל יצירותיו של יוהאן סבסטיאן באך לצ'לו, ללא ליווי.
בשנת 2005 הופיע, בין היתר, לצד בתו לילי מאיסקי, בפסטיבל למוזיקה קאמרית באילת.

## חייו הפרטיים
כיום חי מאיסקי בבלגיה אולם הוא עדיין מחזיק באזרחות ישראלית.
אחיו היה נגן העוגב ולרי מאיסקי. לילי מאיסקי, בתו של מישה, היא פסנתרנית ובנו אלכסנדר מאיסקי הוא כנר. ב-1 בפברואר 2019 הופיעו השלושה יחד בקונצרט ה"שוברטיאדה" השנתי בסדרת "קאמרי בצהרי שישי" של התזמורת הסימפונית הישראלית ראשון לציון.

למישה מאיסקי יש עוד 4 ילדים נוספים מנישואיו השניים - מקסים, מתיאו, מנואל ומילה. כולם מוזיקאים מוכשרים בזכות עצמם.

## לקריאה נוספת
**"וידויו של צ'לן צמרת" כתבה וראיון מאת דורית גבאי במוסף "המגזין" של מעריב, 20.2.2008, עמ' 8–9

## קישורים חיצוניים

* 

## הערות שוליים

קטגוריה:ישראלים ילידי לטביה
קטגוריה:יהודים לטבים
קטגוריה:צ'לנים ישראלים
קטגוריה:צ'לנים יהודים רוסים
קטגוריה:עולים בשנות ה-1970
קטגוריה:ריגה: אישים
קטגוריה:בוגרי הקונסרבטוריון של מוסקבה
מישה
קטגוריה:ישראלים שנולדו ב-1948
תאי איירווייז

[שמאל|ממוזער|250px|בואינג 747 של החברה נוחת ב[פוקט]]
[שמאל|ממוזער|250px|איירבוס A340-600 של החברה ממריא מ[נמל התעופה הבינלאומי ציריך קלוטן|ציריך]]
שמאל|ממוזער|250px|בואינג 777 של תאי קרגו
**תאי איירווייז אינטרנשיונל** (בתאית: **การบินไทย**; באנגלית: **Thai Airways International**) היא חברת התעופה המלכותית לאומית של תאילנד. בסיסה הראשי נמצא בנמל התעופה סוברנבהומי של בנגקוק.

## תולדות החברה
החברה נוסדה ב-1960, בתור מיזם משותף של חברת התעופה "תאי איירווייז" (חברת התעופה הפנימית בתאילנד) וחברת SAS (חברת התעופה המשותפת של מדינות סקנדינביה). ב-1977 רכשה בחזרה ממשלת תאילנד את חלקה של SAS, וחברת תאי איירווייז אינטרנשיונל הפכה לראשונה להיות חברה הנמצאת בבעלות תאילנדית לחלוטין. החברה היא אחת מחמש החברות המייסדות של "סטאר אליאנס", שותפות התעופה הגדולה בעולם. כמו כן, היא מפעילה את חברת תאי סמייל, ומחזיקה בכ -40% ממניות חברת התעופה נוק אייר, חברת התעופה השנייה בגודלה במדינה.

בשנת 1971 ביצעה החברה לראשונה טיסה אל אוסטרליה, זו הייתה טיסתה הראשונה מחוץ ליבשת אסיה.

בשנת 1972 ביצעה החברה טיסה ראשונה לאירופה.

בשנת 1988 מוזגה חברת תאי איירווייז לתוך תאי איירווייז אינטרנשיונל.

נכון ל-2016, מעסיקה החברה 21,998 עובדים וטסה ליעדים רבים. אחד ממאפייניה הייחודיים של החברה היא החלפת התלבושות שעורכות הדיילות במהלך הטיסה מחליפה עסקית לבגד לאומי וחזרה.

בשנת 2011 ו-2017 זכתה החברה בתואר חברת התעופה בעלת מחלקת התיירים הטובה ביותר.

החברה זכתה בשנת 2018 ו-2019 במקום העשירי בתואר "חברת התעופה הטובה ביותר".

## הסכמי שותפות קוד
בנוסף לחברותה בסטאר אלייאנס לתאי הסכמי שותפות קוד עם החברות הבאות:

## צי המטוסים
צי המטוסים של החברה נכון ליולי 2020:

## ראו גם
* תאי סמייל

## קישורים חיצוניים

* 

 מדיה וקבצים בנושא תאי איירווייז אינטרנשיונל באתר Airliners.net

## הערות שוליים

קטגוריה:חברות תעופה תאילנדיות
קטגוריה:חברות תעופה לאומיות
קטגוריה:סטאר אלייאנס